Truslen mod Danmark

Truslen fra cyberspionage er meget høj. Truslen er særligt udtalt mod de dele af staten, der beskæftiger sig med udenrigs, sikkerheds- og forsvarspolitik.

Truslen fra cyberkriminalitet er meget høj. Myndigheder og virksomheder i samtlige sektorer i Danmark kan forvente løbende at blive udsat for cyberkriminalitet. Visse typer cyberkriminalitet kan have alvorlige konsekvenser for myndigheder og virksomheder i samfundsvigtige sektorer og derfor for det danske samfund.

Truslen fra cyberaktivisme er middel. Cyberaktivister retter sjældent deres fokus mod danske myndigheder og virksomheder. Nogle hackergrupper og individer i cyberaktivistiske netværk har dog væsentlige kapaciteter. Truslen kan derfor stige pludseligt, hvis danske myndigheder eller virksomheder kommer i cyberaktivisters søgelys.

Truslen fra cyberterror er lav. Militante ekstremister har i få tilfælde vist interesse i at udføre cyberterror, men de har fortsat ikke kapacitet til dette.

Kilde: Truselsvurdering fra Forsvarets Efterretningstjeneste, Center for Cybersikkerhed.